b'\n_START_ARTICLE_\nBaltijos Asambl\xc4\x97ja\n_START_PARAGRAPH_\nBaltijos Asambl\xc4\x97ja (BA)\xc2\xa0\xe2\x80\x93 Lietuvos, Latvijos ir Estijos Respublik\xc5\xb3 parlament\xc5\xb3 bendradarbiavimo tarptautin\xc4\x97 organizacija, sudaryta remiantis Lietuvos Respublikos, Latvijos Respublikos ir Estijos Respublikos Auk\xc5\xa1\xc4\x8diausi\xc5\xb3j\xc5\xb3 Taryb\xc5\xb3 nari\xc5\xb3 1990\xc2\xa0m. gruod\xc5\xbeio 1 d. Vilniuje priimtu bendru sprendimu, veikianti 1994\xc2\xa0m. bir\xc5\xbeelio 13 d. pasira\xc5\xa1yto Lietuvos Respublikos, Latvijos Respublikos ir Estijos Respublikos susitarimo \xe2\x80\x9eD\xc4\x97l Baltijos valstybi\xc5\xb3 parlament\xc5\xb3 ir vyriausybi\xc5\xb3 bendradarbiavimo\xe2\x80\x9c, BA Statuto ir kit\xc5\xb3 BA bei jos organ\xc5\xb3 priimt\xc5\xb3 teis\xc4\x97s akt\xc5\xb3 pagrindu._NEWLINE_Baltijos Asambl\xc4\x97ja\xc2\xa0\xe2\x80\x93 tarptautin\xc4\x97s teis\xc4\x97s subjektas, \xc4\xafkurta 1991\xc2\xa0m. lapkri\xc4\x8dio 8 d. Taline. Sekretoriato buvein\xc4\x97 yra Rygoje (Latvija). BA turi savo simbolik\xc4\x85 ir v\xc4\x97liav\xc4\x85. J\xc5\xb3 naudojim\xc4\x85 nustato sesijoje patvirtinti atitinkami nuostatai._NEWLINE_\xc4\xae BA kiekvienos Baltijos valstyb\xc4\x97s parlamentas, laikydamasis patvirtint\xc5\xb3 proced\xc5\xabr\xc5\xb3 taisykli\xc5\xb3 ir proporcinio politinio atstovavimo nacionalin\xc4\x97je delegacijoje principo, patvirtina nuo 12 iki 20 parlamentar\xc5\xb3 (nacionalin\xc4\x97 delegacija, \xc4\xafskaitant jos pirminink\xc4\x85 ir pirmininko pavaduotoj\xc4\x85). Delegacijos nari\xc5\xb3 skai\xc4\x8dius vis\xc4\x85 atitinkamo parlamento kadencijos laik\xc4\x85 nekei\xc4\x8diamas._NEWLINE_BA darbui organizuoti sudaromas Prezidiumas. \xc4\xae BA Prezidium\xc4\x85 \xc4\xafeina kiekvienos nacionalin\xc4\x97s delegacijos pirmininkas ir jo pavaduotojas, kuriuos skiria atitinkamos valstyb\xc4\x97s parlamentas._NEWLINE_BA oficialios kalbos yra lietuvi\xc5\xb3, latvi\xc5\xb3 ir est\xc5\xb3. Kitos kalbos BA darbe vartojamos BA Statuto nustatytais atvejais arba valstybi\xc5\xb3 susitarimu._NEWLINE_BA turi bendradarbiavimo sutartis su \xc5\xa0iaur\xc4\x97s Taryba, Beniliukso Parlamentu, GUAM (Gruzijos, Ukrainos, Azerbaid\xc5\xbeano ir Moldovos) Parlamentine Asambl\xc4\x97ja ir atstovauja Lietuvos, Latvijos ir Estijos parlamentams Baltijos j\xc5\xabros parlamentin\xc4\x97je konferencijoje, Nuolatiniame komitete ir darbo grup\xc4\x97se.\n_START_SECTION_\nSekretoriatas\n_START_PARAGRAPH_\nReguliari\xc4\x85 BA ir jos organ\xc5\xb3 veikl\xc4\x85 u\xc5\xbetikrina sekretoriatas. J\xc4\xaf sudaro BA Sekretoriato vadovas ir Lietuvos, Latvijos ir Estijos nacionalini\xc5\xb3 delegacij\xc5\xb3 sekretoriai (nacionaliniai sekretoriai)._NEWLINE_BA Sekretoriato vadovo ir nacionalini\xc5\xb3 delegacij\xc5\xb3 sekretori\xc5\xb3 veiksmai derinami vadovaujantis BA Statutu ir kitais jo pagrindu priimtais dokumentais.'